Mu nama AGPF-RWANDA yagiranye n'inzego zifite mu nshingano kurwanya ingengabitekerezo ya Jenoside, zirimo iza leta ndetse n'imiryango itari iya Leta, Perezida w'iryo huriro, Depite Karenzi Theoneste yavuze ko baherutse gusura ibigo by'amashuri cyane cyane iby'uburezi bw'ibanze bw'imyaka 12, bakabaganiriza ku kurwanya jenoside n'ingengabitekerezo yayo.
Kuba hari abana bakiri bato bacyibona mu ndorerwamo y'amoko n'abandi bafite ingengabitekerezo ya Jenoside kandi baravutse nyuma y'iyakorewe abatutsi, byatumye abo badepite bagira ubwoba.
Depite Karenzi Theoneste yagize ati "Ibyo twabonye muri ariya mashuri byanteye impungenge.Twasanze hari abana bagifite amateka agoretse, ku buryo usanga ari nk'imiryango yabo ikibifite, mbese haracyari ibisigisigi muri sosiyete […] twarabibonye mu bana, ugasanga umwana arabaza ikibazo ku rwego rwe atari akwiye kubaza, ukabona yaragikuye ahandi. Nta handi rero ni za nyigisho bavuga zo ku ishyiga ababyeyi baganira n'abana."
Depite Karenzi asobanura ko ihuriro ayoboye rije kongera imbaraga mu zisanzweho, kugira ngo n'ibitaragerwaho byihute mu kugerwaho, dore ko raporo ziheruka zagaragaje ko mu banyarwanda hakirimo ingengabitekerezo ya Jenoside iri ku rugero rwo hejuru.
Depite Karenzi yagize ati "Turi abavugizi b'abaturage […] Ikindi ni twe dushyiraho amategeko, rero ni ukureba niba ayo mategeko ariho aboneye kugira ngo turwanye ingengabitekerezo ya Jenoside."
Ikindi kigenderewe, ngo ni ukubaka ubufatanye hagati y'Inteko Zishinga Amategeko ku Isi hose, kugira ngo abadafite ibyaha bya Jenoside n'ibyo kuyipfobya mu mategeko ahana mu bihugu byabo na bo bayashyireho.
Komisiyo y'Ubumwe n'Ubwiyunge itangaza ko ubumwe n'ubwiyunge bwateye imbere mu Rwanda, aho mu 2015 bwari ku gipimo cya 92.5% buvuye kuri 82,3% bwariho mu mwaka wa 2010.
Icyakora iyo komisiyo ivuga ko muri rusange, hari ibibazo by'amacakubiri n'ingengabitekerezo ya jenoside, ndetse ubushakashatsi bwagaragaje ko abantu 28,9% bemeje ko hari abashobora kongera gukora jenoside iramutse ibaye, gusa abo bakaba baragabanutse ugereranyije n'umwaka wa 2010 aho bari 39.9%.